पदकको पुरस्कारबाट राहत वितरण
१३ औं दक्षिण एसियाली खेलकुद (साग) मा कांस्य पदक जितेकी टेबल टेनिस खेलाडी एलिना महर्जनले सरकारले दिएको पुरस्कारको आधा रकमले राहत वितरण गरेकी छन् ।
काठमाडौँ — १३ औं दक्षिण एसियाली खेलकुद (साग) मा कांस्य पदक जितेकी टेबल टेनिस खेलाडी एलिना महर्जनले सरकारले दिएको पुरस्कारको आधा रकमले राहत वितरण गरेकी छन् ।कोरोना भाइरस (कोभिड १९) को महामारीको कारण सरकारले देशव्यापी लकडाउन गरेपछि दैनिक छाक टार्न गाह्रो भएका परिवारका लागि एलिनाले सहयोग गरेकी हुन् । उनले काठमाडौं महानगरपालिका–१७ ले तयार पारेका सूचीमा रहेका २ सय परिवारलाई चामल ५ केजी, दाल १ केजी, चिउरा ८ सय ग्राम, तेल ५ सय मिलिलिटरको प्याकेज बनाएर खुशिबु क्षेत्रमा वितरण गरेकी हुन् ।‘मानिसहरूलाई यस्तो (महामारी) बेला गाह्रो भइरहेको छ । मान्छेहरुलाई एक छाक खान पनि गाह्रो भइरहेको सुनें । त्यसैले मलाई पनि उनीहरूलाई केही सहयोग गर्न मन लाग्यो,’ नेपाल प्रहरीमा आबद्ध एलिनाले भनिन्, ‘राहत वितरणमा सहयोग गर्नुहुने सबैलाई धन्यवाद । राम्रोसँग अझै सहयोग गर्न सकिएन । अरु सहयोग गर्नको लागि साथीहरू पनि उत्साहित छन् ।’उनले नविता श्रेष्ठ, रविना महर्जन, दिक्षा तामाङ र सिक्का सुवालसँगै गत मंसिरमा आयोजित १३ औं सागमा महिला टिम स्पर्धातर्फ कांस्यपदक जितेकी थिइन् । त्यसबापत उनले सरकारबाट २ लाख रुपैयाँ पुरस्कार पाएकी थिइन् र त्यसैको १ लाखबाट राहत वितरण गरेकी हुन् । उनले १२ औं साग २०१६ मा पनि महिला डबल्समा भाउजु नबितासँगै महिला डबल्समा कांस्य हात पारेकी थिइन् ।